b"\n_START_ARTICLE_\nShakerm\xc3\xb8bler\n_START_PARAGRAPH_\nShakerm\xc3\xb8bler er en stilart, der blev grundlagt af shakersekten i begyndelsen af 1800-tallet. Krav om enkelhed, renhed, perfektion og h\xc3\xb8j kunstnerisk og h\xc3\xa5ndv\xc3\xa6rksm\xc3\xa6ssig kvalitet p\xc3\xa5virkede formen af de m\xc3\xb8bler og brugsgenstande, som shakerbev\xc3\xa6gelsens medlemmer tilvirkede til egen brug og til salg. Shakerm\xc3\xb8bler var udbredt i hele USA allerede i det 19. \xc3\xa5rhundrede og blev pr\xc3\xa6senteret p\xc3\xa5 verdensudstillinger. M\xc3\xb8blerne skulle v\xc3\xa6re praktiske og uden un\xc3\xb8dig udsmykning, og de blev en forl\xc3\xb8ber for senere funktionalistiske stilarter i begyndelsen af det 20. \xc3\xa5rhundrede, og den danske m\xc3\xb8belarkitekt B\xc3\xb8rge Mogensen var inspireret af shakerne, da han i 1940'erne og -50'erne fremstillede en shakerm\xc3\xb8belserie til FDB, hvor han blev ansat i 1942._NEWLINE_Et omr\xc3\xa5de, der ofte tages op i moderne sl\xc3\xb8jdundervisning, er at lave shakerbokse, der er ovale opbevarings\xc3\xa6sker, der har ligheder med de nordiske tejner af faconb\xc3\xb8jet sp\xc3\xa5n og med birkebarks\xc3\xa6sker."